96/749/YOS: Neuvoston päätös, tehty 16 päivänä joulukuuta 1996, niiden neuvoston hyväksymien oikeudellisten asiakirjojen täytäntöönpanon seurannasta, jotka koskevat laitonta maahanmuuttoa, takaisinottoa, kolmansien maiden kansalaisten laitonta työntekoa sekä yhteistyötä karkotusmääräysten täytäntöönpanossa



Virallinen lehti nro L 342 , 31/12/1996 s. 0005 - 0005



NEUVOSTON PÄÄTÖS, tehty 16 päivänä joulukuuta 1996, niiden neuvoston hyväksymien oikeudellisten asiakirjojen täytäntöönpanon seurannasta, jotka koskevat laitonta maahanmuuttoa, takaisinottoa, kolmansien maiden kansalaisten laitonta työntekoa sekä yhteistyötä karkotusmääräysten täytäntöönpanossa (96/749/YOS) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen K.3 artiklan 2 kohdan a alakohdan, ottaa huomioon neuvoston Brysselissä 30 päivänä marraskuuta 1993 hyväksymän painopisteitä koskevan työohjelman, jossa kehotetaan erityisesti laatimaan vuosittainen kertomus oikeus- ja sisäasioiden alalla saavutetuista tuloksista, sekä oikeus- ja sisäasioiden yhteistyön ensisijaisten alojen vahvistamisesta 1 päivän heinäkuuta 1996 ja 30 päivän kesäkuuta 1998 väliselle kaudelle 14 päivänä lokakuuta 1996 annetun neuvoston päätöslauselman (1), sekä katsoo, että perustamissopimuksen K.1 artiklan 3 kohdan c alakohdassa määrätään, että jäsenvaltiot pitävät yhteistä etua koskevana asiana sen torjumista, että kolmansien maiden kansalaiset luvattomasti muuttavat jäsenvaltioiden alueelle taikka luvattomasti oleskelevat tai tekevät työtä siellä, ja neuvoston hyväksymien, tätä alaa koskevien oikeudellisten asiakirjojen jäsenvaltioiden toimesta tapahtuvan täytäntöönpanon seuranta tuo esille neuvoston tässä asiassa tekemän työn käytännön vaikutukset ja tarjoaa hyödyllisiä opetuksia neuvoston tulevalle työlle, ON PÄÄTTÄNYT SEURAAVAA: 1 artikla Kyselylomakkeen laatiminen Puheenjohtajavaltio toimittaa jäsenvaltioille vuosittain kyselylomakkeen, jonka tarkoituksena on tuoda esiin, miten ne ovat panneet täytäntöön neuvoston hyväksymiä oikeudellisia asiakirjoja, jotka koskevat laitonta maahanmuuttoa, takaisinottoa, kolmansien maiden kansalaisten laitonta työntekoa sekä yhteistyötä karkotusmääräysten täytäntöönpanossa. 2 artikla Kyselylomakkeen sisältö Kyselylomake koskee seuraavia asioita: - jäsenvaltioiden edellisen vuoden aikana hyväksymät säännökset aloilla, joita 1 artiklassa viitatut oikeudelliset asiakirjat koskevat, - kaikki näiden säännösten hyväksymisessä ilmenneet vaikeudet, - todennäköisyys sille, että ensimmäisessä luetelmakohdassa viitatuilla aloilla hyväksytään lähiaikoina uusia säännöksiä, - edellä mainittujen oikeudellisten asiakirjojen ja säännösten soveltaminen käytännössä. 3 artikla Vastausten arviointi Neuvoston pääsihteeristö laatii jäsenvaltioilta saatujen vastausten perusteella kertomuksen, joka annetaan neuvostolle. 4 artikla Soveltamisen aloittaminen Ensimmäinen kyselylomake lähetetään jäsenvaltioille viimeistään 30 päivänä kesäkuuta 1997, ja se koskee Euroopan unionista tehdyn sopimuksen voimaantulon jälkeistä ajanjaksoa. Tehty Brysselissä 16 päivänä joulukuuta 1996. Neuvoston puolesta M. D. HIGGINS Puheenjohtaja (1) EYVL N:o C 319, 26.10.1996, s. 1